Rencana ini adalah mengenai Ahmad Fauzee. Untuk album pertamanya yang menggunakan namanya sebagai tajuk album, sila lihat Ahmad Fauzee (album).

**Ahmad Fauzee** (dilahirkan sebagai **Ahmad Fauzee bin Abdul Samad**; 29 Mac 1952) merupakan seorang penyanyi, pelakon dan pengarah filem yang berasal dari Malaysia. Beliau pernah menghasilkan 12 buah album dan juga dua album duet bersama Azlina Aziz yang memuatkan lagu-lagu popular yang pernah dinyanyikan oleh Aziz Jaafar dan Normadiah.

Beliau juga pernah membintangi filem Red Haired Tumbler di Malaya hasil arahan Eddie Pak. Selain itu, beliau juga pernah mengarah filem buat pertama kalinya menerusi filem Kolej 56 yang dikeluarkan pada tahun 1989 di mana lakonan beliau menerima pencalonan untuk kategori Pelakon Lelaki Terbaik di Festival Filem Malaysia ke-8.. Beliau pernah membikin semula filem Panggilan Pulau yang merupakan lakonan asal P. Ramlee, Normadiah, Nordin Ahmad, Yusof Latiff dan ramai lagi.

Ahmad Fauzee juga terkenal menerusi program popular RTM yang menampilkan pelbagai artis lain dalam nyanyian secara beramai-ramai seperti Uji Rashid dan Shah Rezza iaitu Mekar Sejambak pada pertengahan tahun 80an.

Kehidupan awal
--------------

Beliau dilahirkan pada 29 Mac 1952 di Jalan Raja Alang, Kampung Baru, Kuala Lumpur dan pernah menuntut pelajaran di Kolej Melayu Kuala Kangsar (MCKK). Beliau dilihat gemar menjayakan pelbagai aktiviti yang berkaitan dengan budaya semasa di sekolah menengah. Beliau juga pernah bekerja di sebuah syarikat penerbangan dari Malaysia di samping aktif dalam bidang nyanyian.

Beliau merupakan seorang peminat P. Ramlee dan pernah menganggotai kumpulan Pancasitara 3 setelah ditawarkan oleh syarikat rakaman Warnada. Beliau juga pernah merakamkan album dan mengambil keputusan untuk berhenti daripada pekerjaan asalnya pada tahun 1985. Beliau terpaksa berhenti kerja kerana banyak menerima tawaran untuk membuat persembahan terutamanya daripada pihak Radio Televisyen Malaysia (RTM) untuk program Mekar Sejambak. Beliau telah berkahwin dengan Ayu Abdullah dan dikurniakan dua orang anak iaitu Ahmad Zidane dan Ahmad Zicran.

Diskografi
----------

### Album studio

* *Ahmad Fauzee* (1987)
* *Siapa Punya* (1987)
* *Nostalgia Abadi - Ahmad Fauzee* (2007)

### Album duet

* *Mengenang Aziz Jaafar & Normadiah* (1988)
* *Mengenang Aziz Jaafar & Normadiah Vol. II* (1990)

### Album runut bunyi

* *Kolej 56* (1989)
* *Panggilan Pulau* (1994)
* *Jimi Asmara* (1995)

Filemografi
-----------

### Filem

| Tahun | Tajuk | Watak | Catatan |
| --- | --- | --- | --- |
| 1989 | *Kolej 56* | Rosman | Filem pertama dan bertindak sebagai pengarah, penyanyi dan pelakon |
| 1994 | *Red Haired Tumbler di Malaya* | Deen Mohd |  |
| 1994 | *Panggilan Pulau* | Zulkifli | Filem ini merupakan pembikinan semula hasil daripada filem Panggilan Pulau |
|

### Drama

| Tahun | Tajuk | Watak | Saluran TV | Catatan |
| --- | --- | --- | --- | --- |
| 2015 | *Gerak Khas (Musim 15)* (Episod: "Agenda Rahsia") | Samsuddin/Sam | TV3 | Beliau memegang watak sebagai Sam, seorang ketua kumpulan elit yang melakukan agenda jahat dengan menyebarkan fitnah di media sosial |
| 2016 | *Dia Semanis Honey* | Tan Sri Aminuddin | Astro Ria |  |
| *Dia Semanis Honeymoon* |  |
| *7 Hari Mencintaiku* | Dato' Razman | TV3 | Bapa saudara kepada Sofi dan adik kepada Johari |
| 2017 | *Hero Seorang Cinderella* | Tengku Ismadi | Astro Ria | Bapa kepada Tengku Ian |
|

### Telefilem

| Tahun | Tajuk | Watak | Saluran TV | Catatan |
| --- | --- | --- | --- | --- |
| 2016 | *Dia Semanis Honey Raya* | Tan Sri Aminuddin | Astro Ria |  |

### Teater

| Tahun | Tajuk | Watak | Catatan |
| --- | --- | --- | --- |
| 2017 | *Dia Semanis Honey Muzika* | Tan Sri Aminuddin |  |

Rujukan
-------

1. ↑  Penghargaan kepada Warner Music Diarkibkan 2009-11-30 di Wayback Machine *Utusan Malaysia* (29 November 2009). Dicapai pada 29 Jun 2010.
2. ↑  Dennis Chua (20 Januari 2017). The day Ahmad was forced to sing *New Straits Times*. Dicapai pada 29 Jun 2017.
3. ↑  Khadijah Ibrahim (15 Ogos 2007). "Ahmad Fauzee bikin filem lagi". *Utusan Online*. Dicapai pada 21 November 2012.[*pautan mati kekal*]

Pautan luar
-----------

* Ahmad Fauzee di Pangkalan Data Filem Internet (IMDb)